Pojmovnik:

**Poslodavac** = Ekonomski fakultet Sveučilišta u Splitu

**Stručnjak zaštite na radu** = osoba koju je poslodavac odredio za obavljanje poslova zaštite na radu i koja ispunjava propisane uvjete za obavljanje tih poslova.

**Ovlaštenik zaštite na radu** = radnik kojemu je neovisno o drugim ugovorenim poslovima, poslodavac ugovorom o radu odnosno drugim pisanim aktom potpisanim od strane poslodavca i radnika kojemu se ovlaštenje daje, dao ovlaštenja za provedbu zaštite na radu.

**Odbor za zaštitu na radu** = poslodavac koji zapošljava 50 ili više osoba na radu, obvezan je osnovati odbor zaštite na radu kao svoje savjetodavno tijelo za zaštitu na radu, za analiziranje stanja zaštite na radu i sl., te predlaganja mjera za poboljšanje zaštite na radu, provođenjem obavješćivanja i savjetovanja iz članka 17. i članka 18. stavka 1. Zakona o zaštiti na radu.

**Povjerenik za zaštitu na radu** = osoba izabrana ili imenovana od strane radnika u skladu sa Zakonom o zaštiti na radu i zastupa interese osoba na radu iz područja zaštite na radu.

1. **OPĆE ODREDBE**
2. **ORGANIZACIJA I PROVOĐENJE ZAŠTITE NA RADU**
3. **OBVEZE I PRAVA RADNIKA**
4. **DJELATNOST U SVEZI ZAŠTITE NA RADU**
5. **NADZOR**
6. **EVIDENCIJE IZ PODRUČJA ZAŠTITE NA RADU**
7. **PRIJELAZNE I ZAVRŠNE ODREDBE**

Na temelju odredbe članka 19., stavka 2. Zakona o zaštiti na radu (NN br. 71/14., 118/14. i 154/14.) i članka 42. Statuta Ekonomskog fakulteta u Splitu, na prijedlog dekana, Fakultetsko vijeće na svojoj 17. sjednici, održanoj dana 12. siječnja 2016. godine, donijelo je

###### PRAVILNIK O ZAŠTITI NA RADU

**I. OPĆE ODREDBE**

Članak 1.

Ovim Pravilnikom uređuju se uvjeti što ih je Ekonomski fakultet Sveučilišta u Splitu, (dalje: Fakultet) obvezan poduzimati u svrhu zaštite života i zdravlja radnika od ozljeda na radu, profesionalnih i ostalih oboljenja radnika i drugih osoba, koje rade ili borave u prostorijama i prostorima Fakulteta, te obveze i odgovornosti poslodavca, povjerenika radnika, ovlaštenika poslodavca i radnika.

Članak 2.

Otklanjanje opasnosti za zdravlje i život radnika poslodavac osigurava primjenom osnovnih, posebnih i priznatih pravila zaštite na radu. U tom cilju poslodavac utvrđuje:

* organizaciju uređivanja i provođenja zaštite na radu,
* način izrade programa osposobljavanja za rad na siguran način,
* osposobljavanje radnika za rad na siguran način ,
* poslove s posebnim uvjetima rada,
* način ispitivanja strojeva i uređaja s povećanim opasnostima,
* popis opasnih radnih tvari i način na koji se njima mora rukovati,
* način upotrebe osobnih zaštitnih sredstava i opreme,
* sustav obavještavanja i uporabu znakova obavještavanja,
* izradu pisanih uputa o sigurnom načinu rada,
* postupak s ozlijeđenim i oboljelim radnicima,
* zaštitu nepušača,
* zabranu unošenja i uzimanja alkohola i drugih sredstava ovisnosti za vrijeme rada,
* zaštitu posebnih kategorija radnika,
* prava, dužnosti i odgovornosti ovlaštenika i povjerenika radnika, te
* unutarnji nadzor.

Članak 3.

Poslodavac u cilju uređivanja i provedbe zaštite na radu ovim Pravilnikom uređuje i izbor povjerenika za zaštitu na radu.

Članak 4.

Uvjeti za rad moraju se osigurati svakome tko po osnovi ugovora o radu ili drugog ugovora na ovom Fakultetu obavljaju rad, a to su:

* radnici,
* volonteri i studenti koji kod poslodavca rad obavljaju na temelju posebnog propisa.

Članak 5.

Otklanjanje opasnosti za život i zdravlje radnika i drugih osoba na radu poslodavac osigurava i primjenom pravila ponašanja u svezi zaštitom od požara, postupcima gašenja požara (regulira se drugim Pravilnikom), te evakuacije i spašavanja.

Članak 6.

Projektna dokumentacija, tehnička dokumentacija, procjena rizika, analize, nalazi, zapisnici, obavijesti, uvjerenja, svjedodžbe, stručna mišljenja, izvješća i druge isprave na temelju kojih se utvrđuje stanje zaštite na radu i primjena pravila zaštite na radu evidentiraju se i pohranjuju u zbirku isprava.

Članak 7.

Preslici iz prethodnog članka pohranjuju se i čuvaju kod ovlaštenika.

**II. ORGANIZACIJA I PROVOĐENJE ZAŠTITE NA RADU**

Članak 8.

Sve poslove zaštite na radu, u skladu s ovim Pravilnikom i drugim propisima, nadzire i prati njihovu primjenu poslodavac putem stručnjaka za zaštitu na radu.

Članak 9.

Određene stručne, savjetodavne i druge poslove zaštite na radu obavlja stručnjak za zaštitu na radu.

Članak 10.

Poslove zaštite na radu obavljaju i imaju posebna ovlaštenja: odbor za zaštitu na radu, ovlaštenici, povjerenici za zaštitu na radu.

Članak 11.

Izvršavanje poslova zaštite na radu, za čije obavljanje poslodavac nije u mogućnosti osigurati stručno provođenje (nema odgovarajuće kadrove, instrumente i slično), poslodavac ugovara s vanjskom stručnom organizacijom ovlaštenom za obavljanje tih poslova.

**Dekan**

Članak 12.

Dekan Fakulteta kao odgovorna osoba poslodavca dužan je osigurati uređivanje i provođenje zaštite na radu suglasno Zakonu o zaštiti na radu, odredbama Zakona o radu, pod zakonskim propisima, tehničkim normama, kolektivnom ugovoru i ovim Pravilnikom.

Dekan obavlja sljedeće poslove zaštite na radu:

* predlaže opće akte iz zaštite na radu,
* predlaže izmjene i dopune općih akata iz zaštite na radu,
* prati izvršenje plana i programa mjera zaštite na radu,
* prihvaća izvješća o stanju zaštite na radu i o provođenju mjera zaštite na radu,
* odlučuje o financiranju pojedinih projekata iz zaštite na radu,
* osigurava izradu uputa za rad na siguran način i drugih materijala u svezi sa zaštitom na radu
* ugovara usluge sa službama medicine rada radi osiguranja i ostvarivanja specifične zdravstvene zaštite
* donosi odluke i rješenja o provedbi odredaba ovog Pravilnika i drugih propisa iz zaštite na radu.

**Ovlaštenici**

Članak 13.

Ovlaštenici poslodavca za provođenje mjera zaštite na radu odgovorni su za obavljanje poslova zaštite na radu, sukladno prenesenom im pisanom ovlaštenju, neposrednom rukovoditelju, odnosno dekanu Fakulteta.

Ovlaštenika za zaštitu na radu imenuje dekan te mu u pisanom obliku (ugovor ili dodatak ugovoru o radu) u okviru njegovog djelokruga rada prenosi ovlaštenja i obveze za provedbu zaštite na radu, sukladno važećim propisima o zaštiti na radu.

Članak 14.

Dužnost ovlaštenika je neposredno kontrolirati i osigurati:

* da poslove obavljaju samo radnici koji su osposobljeni za rad na siguran način,
* da radnici koji nisu osposobljeni za rad na siguran način poslove obavljaju pod nadzorom osposobljenog radnika,
* da poslove s posebnim uvjetima rada obavljaju radnici za koje je na propisan način utvrđeno da ispunjavaju tražene uvjete,
* da se za vrijeme rada ne konzumira alkohol ili druga sredstva ovisnosti,
* da se u toku rada ne puši u radnim prostorijama
* da radnici u toku obavljanja radnih operacija koriste osobna zaštitna sredstva, koja su im dodijeljena,
* da radnici u toku obavljanja radnih operacija rade s punom pozornošću i prema uputama za rad na siguran način,
* u roku od 24 sata popuniti obrazac prijave o ozljedi na radu za ozlijeđenog radnika a odmah izvijestiti poslodavca o događaju i ozlijeđenom radniku,
* u roku od 48 sati obavijestiti organ inspekcije rada o:
  + teškoj ozljedi na radu
  + smrtnom slučaju
  + promjenama na sredstvima rada, koja bi mogla ugroziti život i zdravlje radnika
* da radnici, u toku obavljanja radnih operacija, rade s punom pozornošću i prema uputama za rad na siguran način,
* **izvijestiti odmah** stručnjaka za zaštitu na radu o lakšoj ili težoj ozljedi radnika na radu, na putu od kuće s posla ili obrnuto, te na službenom putu,
* obavijestiti neposrednog voditelja (pročelnika katedre, voditelja službe) o svakoj nepredviđenoj situaciji u svom djelokrugu rada, a koja bi mogla ugrozite život ili zdravlje radnika kojima rukovode.

Članak 15.

Prava ovlaštenika u svezi provođenja mjera zaštite na radu su slijedeća:

* zabraniti rad na sredstvima rada koja nisu ispravna ili nemaju dokaz da su na njima primijenjena osnovna pravila zaštite na radu,
* udaljiti s posla radnika
* koji obavlja poslove protivno pravilima zaštite na radu,
* koji u toku obavljanja poslova ne koristi odgovarajuća osobna zaštitna sredstva,
* koji je u toku rada pod utjecajem alkohola ili drugih sredstava ovisnosti.

**Stručnjak za zaštitu na radu**

Članak 16.

Poslove unutarnjeg nadzora nad provođenjem zaštite na radu obavlja stručnjak zaštite na radu.

Stručnjak zaštite na radu odgovara za poslove zaštite na radu koje obavlja, neposredno dekanu Fakulteta.

Odbor za zaštitu na radu

Članak 17.

Članove odbora za zaštitu na radu imenuje dekan Fakulteta:

Odbor čine:

* dekan ili ovlaštenik poslodavca,
* stručnjak zaštite na radu,
* povjerenik za zaštitu na radu,
* specijalist medicine rada.

Povjerenika za zaštitu na radu, kojeg se predlaže za člana Odbora, predlažu radnici Fakulteta.

Članak 18.

Predsjednik Odbora za zaštitu na radu je dekan ili ovlaštenik poslodavca.

Mandat članova odbora za zaštitu na radu traje četiri (4) godine.

##### Povjerenici zaštite na radu

Članak 19.

Zadatak povjerenika je da djeluje u interesu radnika iz područja zaštite na radu.

Povjerenik ima i sljedeća prava i dužnosti, prema Zakonu o zaštiti na radu:

* sudjelovati u planiranju unapređivanju uvjeta rada, uvođenje nove tehnologije, te poticati dekana i njegove ovlaštenike na provedbu zaštite na radu,
* biti obaviješten o svim promjenama od utjecaja na sigurnost i zdravlje radnika,
* primati primjedbe radnika na primjenu propisa i provedbu mjera zaštite na radu,
* izvijestiti inspektora rada, ako je uočeno da je život i zdravlje radnika ugroženo prisustvovati inspekcijskim pregledima,
* imati pravo uvida i korištenja dokumentacije vezane za sigurnost i zdravlje radnika,
* obavještavati radnike o mjerama koje poslodavac poduzima da im osigura zaštitu na radu i zdravstvenu zaštitu,
* obrazovati se za obavljanje ovih poslova, stalno proširivati i unapređivati znanje, pratiti i prikupljati obavijesti od značaja za njegov rad.

##### Radnici

Članak 20.

Radnici su dužni obavljati poslove na radnom mjestu s dužnom pozornošću sukladno Zakonu o zaštiti na radu, Zakonu o radu, kolektivnom ugovoru i ugovoru o radu te propisanim uputama za rad i korištenje sredstava rada i osobnih zaštitnih sredstava, kao i pisanim uputama za rad na siguran način.

**Osposobljavanje radnika iz zaštite na radu**

Članak 21.

Osposobljavati se iz zaštite na radu dužni su svi radnici.

Članak 22.

Osposobljavanje za rad na siguran način provodi se:

* prije započinjanja radnika s radom,
* nakon promjena u procesu rada,
* kod premještanja radnika na drugo radno mjesto,
* kod uvođenja nove tehnologije,
* kod upućivanja radnika na drugo radno mjesto.

Članak 23.

Plan i organizacija osposobljavanja, oblici osposobljavanja i način provjere osposobljenosti radnika za rad na siguran način razrađeni su u Programu osposobljavanja za rad na siguran način.

Osposobljavanje po utvrđenim programima se povjerava ovlaštenoj vanjskoj stručnoj organizaciji.

Članak 24.

Provjera znanja provodi se testovima znanja ili usmenim ispitivanjem, a ocjena praktične osposobljenosti promatranjem i ocjenom radnih postupaka na radnom mjestu na kojem radnik radi.

Članak 25.

Nakon završenog osposobljavanja i provjere osposobljenosti radniku se izdaje Zapisnik o ocjeni praktične osposobljenosti radnika za rad na siguran način.

Članak 26.

Radnik, koji ne zadovolji na trećoj provjeri osposobljenost, poslodavac odnosno ovlaštenik može ga rasporediti na drugo radno mjesto (uz prethodnu provjeru osposobljenosti za to radno mjesto).

Članak 27.

Osposobljavanje i provjera osposobljenosti obavlja se, u pravilu, u radno vrijeme.

**Obavješćivanje o zaštiti zdravlja i sigurnosti na radu**

Članak 28.

Poslodavac je dužan radnike obavijestiti, te po potrebi dati pisane upute o svim opasnostima i štetnostima koje utječu ili bi mogle utjecati na sigurnost i zdravlje radnika, a vezano za obavljanje poslova.

Članak 29.

Vrste, raspored i postavljanje znakova sigurnosti i sigurnosnih uputa postavljaju se na vidna mjesta, u skladu s važećim propisima.

##### Poslovi s posebnim uvjetima rada

Članak 30.

Poslovi s posebnim uvjetima rada utvrđeni su «Procjenom rizika».

Na poslove s posebnim uvjetima rada radnika se može rasporediti tek nakon što je utvrđeno da ispunjava uvjete utvrđene posebnim pravilima zaštite na radu u skladu s «Procjenom rizika» i Pravilnikom o radnim mjestima s posebnim uvjetima rada.

Članak 31.

Ovlaštenik poslodavca upućuje radnika koji radi na radnom mjestu s posebnim uvjetima rada na liječnički pregled kod specijaliste, putem uputnice RA-1.

Članak 32.

Ispunjava li radnik potrebne zdravstvene uvjete propisane Pravilnikom o radnim mjestima s posebnim uvjetima rada i Procjenom opasnosti ocjenjuje specijalist medicine rada, putem liječničke svjedodžbe.

Članak 33.

Nadzor nad tim da li radnik ispunjava uvjete za radno mjesto s posebnim uvjetima rada, a na temelju dokumentacije iz prethodnog članka donosi ovlaštenik i dekan, a u skladu s liječničkom svjedodžbom od strane specijaliste medicine rada.

Članak 34.

Ovlaštenik poslodavca u suradnji s dekanom obvezan je osigurati periodične preglede radnika koji rade na poslovima s posebnim uvjetima rada.

##### Zaštita posebnih kategorija radnika

Članak 35.

Poslodavac je dužan naročito osigurati zaštitu na radu malodobnim radnicima, ženama za vrijeme trudnoće i radnicima smanjenih radnih sposobnosti, u skladu sa zakonom.

Članak 36.

Radnici smanjenih radnih sposobnosti su radnici čija je radna sposobnost smanjena zbog starosti, invaliditeta, ozljede, ozljede na radu, profesionalnih bolesti ili ostalih bolesti utvrđuju se općih aktom poslodavca.

**Ispitivanje strojeva i uređaja s povećanim opasnostima i radnog okoliša**

Članak 37.

Ispitivanje strojeva i uređaja s povećanim opasnostima i radnog okoliša u utvrđenim rokovima organizira ovlaštenik zaštite na radu.

Članak 38.

Poslodavac je dužan obavljati ispitivanja strojeva i uređaja s povećanim opasnostima u slijedećim slučajevima:

* prije njihovog stavljanja u upotrebu,
* najmanje jedanput dvije godine nakon njihove upotrebe,
* poslije rekonstrukcije, a prije ponovnog početka korištenja,
* prije početka korištenja na novom mjestu uporabe, ako su strojevi i uređaji premješteni s jednog mjesta na drugo, pa su zbog toga rastavljeni i ponovno sastavljeni.

Članak 39.

Ispitivanje sredstava rada, strojeva i uređaja s povećanim opasnostima i radnog okoliša obavlja stručna organizacija s ovlaštenjem za obavljanje tih poslova.

Članak 40.

Ispitana sredstva rada i strojevi i uređaji s povećanim opasnostima koji ne zadovoljavaju osnovna pravila zaštite na radu isključuju se iz pogona sve do njihova popravljanja, u smislu primjene pravila zaštite na radu.

U prostorijama gdje radni okoliš ne zadovoljava po važećim propisima, poslodavac mora otkloniti nedostatke, te ishoditi Uvjerenje kojim se utvrđuje da radni okoliš ispunjava sve uvjete utvrđene pravilima zaštite na radu.

Odluku o tome donosi ovlaštenik za provođenje zaštite na radu u suradnji s voditeljem gdje se sredstvo rada nalazi.

Članak 41.

O zabrani rada na pojedinim strojevima i uređajima ovlaštenik za provođenje mjera zaštite na radu dužan je odmah obavijestiti dekana Fakulteta.

**Stres na radu ili u vezi s radom**

Članak 42.

Poslodavac je obvezan provoditi prevenciju stresa na radu ili u vezi s radom koji je uzrokovan osobito čimbenicima kao što su sadržaj rada, organizacija rada, radno okruženje, loša komunikacija i međuljudski odnosi, kako bi sveo na najmanju mjeru potrebu radnika da svladava poteškoće zbog dugotrajnije izloženosti intenzivnom pritisku te otklonio mogućnost da se umanji radna učinkovitost radnika i pogorša njegovo zdravstveno stanje.

Članak 43.

Ako postoje naznake stresa na radu ili u vezi s radom, poslodavac je obvezan posebnu pozornost usmjeriti na:

* organizaciju rada i radnih postupaka (radno vrijeme, stupanj samostalnosti, podudarnost između vještine radnika i potreba posla, radno opterećenje i dr.);
* radne uvjete i okolinu (izloženost radnika i poslodavca nasilnom ponašanju, buku, vrućinu, hladnoću, opasne kemikalije i dr.);
* komunikaciju (neizvjesnost o tome što se očekuje od posla, izgledi za očuvanjem posla ili nadolazeće promjene i sl.);
* subjektivne čimbenike (emocionalni i društveni pritisci, osjećaj nemoći, osjećaj da nema dovoljno podrške i sl.).

**Korištenje sredstava rada i osobnih zaštitnih sredstva**

Članak 44.

Poslodavac je dužan građevine namijenjene za rad održavati u stanju koje ne ugrožava sigurnost i zdravlje radnika i ispitivati pojedine vrste instalacija u rokovima utvrđenim važećim propisima.

Članak 45.

Poslodavac je dužan prestati s radom u građevinama namijenjenim za rad na kojima nastanu promjene zbog kojih postoji opasnost po sigurnost i zdravlje radnika.

Članak 46.

Kada nije moguće pravilima zaštite na sredstvima rada otkloniti ili ograničiti opasnost po sigurnost i zdravlje radnika, poslodavac mora osigurati odgovarajuća osobna zaštitna sredstva i voditi računa da ih radnici koriste pri obavljanju poslova.

Članak 47.

Sukladno «Procjeni rizika» i popisu poslova na kojima se moraju upotrebljavati osobna zaštitna sredstva s naznakom sredstva, nabavu osobnih zaštitnih sredstava u dostatnim količinama osigurava poslodavac, a na temelju „Procjene rizika“.

Članak 48.

Prilikom uporabe osobnih zaštitnih sredstava radnik se mora držati pravila zaštite na radu, uputa proizvođača te uputa ovlaštenika poslodavca. Upute o korištenju osobnih zaštitnih sredstava prilikom davanja na korištenje mora pribaviti od proizvođača ovlaštenik za provedbu mjera zaštite na radu.

Članak 49.

Ako su upute pisane na stranom jeziku, ovlaštenik za provedbu mjera zaštite na radu ih mora dati prevesti na hrvatski jezik.

Članak 50.

Radnik se ne smije koristiti osobnim zaštitnim sredstvima koja mu nisu povjerena za korištenje.

Članak 51.

Radnik je dužan čuvati, održavati i koristiti se osobnim zaštitnim sredstvima, sukladno pravilima zaštite na radu.

Članak 52.

Radnik ne smije popravljati ili obavljati bilo kakve izmjene na osobnom zaštitnom sredstvu.

Članak 53.

Radnik ne smije odnositi osobna zaštitna sredstva izvan radnih prostorija i prostora, osim radi održavanja čistoće tih sredstava.

Članak 54.

Popis radnih mjesta na kojima se koriste osobna zaštitna sredstva utvrđen je «Procjenom rizika».

**Evakuacija i spašavanje**

Članak 55.

U slučaju iznenadnog događaja koji može ugroziti živote i zdravlje radnika, ostalih prisutnih osoba ako se zateknu u prostorijama i prostorima poslodavca, neposredni voditelj evakuacije i spašavanja dužan je organizirati i osigurati evakuaciju i spašavanje radnika i drugih osoba iz poslovnih prostorija i prostora.

Članak 56.

Obveze iz prethodnog članka ostvaruju se u skladu s planom evakuacije i spašavanja u slučaju požara, eksplozije, prirodnih nepogoda i drugih pojava koje mogu ugroziti živote i zdravlje radnika i drugih osoba.

##### Povjerenik radnika za zaštitu na radu

Članak 57.

Kod poslodavca radnici mogu između sebe imenovati povjerenika radnika za zaštitu na radu. Izbor i broj povjerenika i njihov mandat utvrđuju se u skladu s odredbama Zakona o radu, kojima su utvrđena pitanja izbora radničkog vijeća.

Članak 58.

Bez obzira na broj radnika povjerenik može biti izabran svagdje gdje to zahtijevaju uvjeti rada (povećana opasnost za sigurnost i zdravlje radnika, rad na izdvojenim mjestima).

**Pružanje prve pomoći**

Članak 59.

Poslodavac je dužan organizirati pružanje prve pomoći radnicima za slučaj ozljede na radu ili iznenadne bolesti, do njihovog upućivanja na liječenje zdravstvenoj ustanovi.

Članak 60.

U radnim prostorijama u kojima istovremeno radi do 20 radnika, jedan od njih mora biti osposobljen i određen za pružanje prve pomoći.

Članak 61.

Poslodavac mora osobama određenim za pružanje prve pomoći staviti na raspolaganje potrebnu opremu, a u skladu Pravilnika o pružanju prve pomoći radnicima na radu.

Članak 62.

Radnicima je potrebno dati na korištenje ormarić prve pomoći s potrebnim sanitetskim materijalom.

Članak 63.

Na ormariću prve pomoći trebaju biti potrebne informacije i to:

* broj telefona hitne pomoći 194
* broj telefona vatrogasne postrojbe 193
* broj telefona dežurnog inspektora
* broj telefona osoba zaduženih za
* pružanje prve pomoći na Fakultetu

Članak 64.

U slučaju ozljede na radu radnik koji se zatekne na mjestu događaja dužan je o tome hitno izvijestiti radnika osposobljenog i zaduženog za pružanje prve pomoći i neposrednog voditelja poslova.

Članak 65.

Ovlaštenik poslodavca je dužan bez odgode doći na mjesto događaja i:

* ukloniti izvor opasnosti, a ako to nije u mogućnosti evakuirati radnika iz prostora u kojem je nastala ozljeda,
* organizirati pružanje prve pomoći,
* prema potrebi, pozvati hitnu medicinsku pomoć i organizirati prijevoz ozlijeđenog radnika na liječenje u zdravstvenu ustanovu,
* o događaju, naravi ozljede i poduzetim mjerama odmah izvijestiti dekana Fakulteta.

**Zaštita nepušača**

Članak 66.

Zabranjeno je pušenje u svim zatvorenim prostorima Fakulteta, koji predstavljaju funkcionalne dijelove prostora u kojima se obavlja djelatnost Fakulteta.

Obveza zaštite ne pušača u smislu stavka 1. ovog članka odnosi se na radnike, studente i ostale korisnike usluga, te na druge osobe koje po bilo kojoj osnovi borave u prostorijama Fakulteta.

**Zabrana unošenja i uzimanja alkohola i drugih sredstava ovisnosti**

Članak 67.

Radnicima zaposlenim unutar svih pogona, ureda i drugih prostorija Fakulteta zabranjeno je konzumiranje alkoholnih pića, dolazak na posao pod utjecajem alkohola i unošenje u radne prostorije alkohola ili drugih sredstava ovisnosti.

Članak 68.

Ukoliko neposredni rukovoditelj posumnja da je radnik pod utjecajem alkohola, vrši se testiranje radnika alkometrom.

Članak 69.

Prilikom testiranja nazočan je radnik koji se testira, rukovoditelj radnika, i jedan radnik kao svjedok, te svi potpisuju zapisnik nakon izvršenog testiranja.

Članak 70.

Ukoliko alkometar izmjeri prisustvo alkohola u krvi radnika, rukovoditelj **mora odmah prekinuti rad radnika, udaljiti ga s**  **radnog mjesta i** osigurati prijevoz do mjesta stanovanja, odnosno do samog stana-prebivališta.

Članak 71.

Ako radnik odbije pristupiti provjeri alkoholiziranosti, smatrat će se da je pod utjecajem alkohola ili drugih sredstava ovisnosti.

Članak 72.

Ako radnik odbije napustiti mjesto rada, udaljenje će, po pozivu poslodavca, omogućiti policija.

Članak 73.

Nakon smještaja radnika do kuće, poslodavac će postupiti u skladu s odredbama Zakona o radu.

##### PRAVA, OBVEZE I ODGOVORNOSTI RADNIKA

Članak 74.

Prava radnika u svezi zaštite na radu su slijedeće.

* da ih poslodavac, prije raspoređivanja na rad, upozna s poslovima radnog mjesta i uvjetima rada, a posebno s opasnostima i mjerama zaštite na radu;
* da ih poslodavac ili njegov ovlaštenik zaštite na radu obavijesti o svim promjenama u radnom procesu koji utječu na njegovu sigurnost i zdravlje;
* da budu upoznati s tim koja su radna mjesta utvrđena kao poslovi s povećanim opasnostima, kakve mjere treba primjenjivati i kakvi su posebni uvjeti za rad na tim mjestima potrebni;
* da radne prostorije, strojevi i uređaji s povećanim opasnostima na radnom mjestu budu u skladu sa zahtjevima sigurnosti na radu;
* da im poslodavac stavi na raspolaganje odgovarajuća, prikladna i ispravna zaštitna sredstva;
* da žene i osobe mlađe od 18 godina ne budu raspoređivani na radna mjesta na kojima se obavljaju teški fizički poslovi ili radovi koji bi štetno djelovali na život i zdravlje mladog radnika ili žene s obzirom na njihova psihofizička svojstva;
* da im poslodavac osigura prethodne zdravstvene preglede ako rade na mjestima s posebnim uvjetima rada;
* da odbiju rad na radnom mjestu ako im prijeti opasnost za život i zdravlje zbog toga što nisu provedene mjere zaštite na radu predviđene propisima i općim aktom Fakulteta;
* da mora biti obaviješten o svim promjenama u radnom procesu koje utječu na njegovu sigurnost i zdravlje.

Članak 75.

Dužnosti radnika u svezi zaštite na radu su slijedeće:

* da se prije raspoređivanja na radno mjesto, kod premještanja na drugo radno mjesto, kod rekonstrukcije ili promjene tehnološkog procesa upoznaju:
* s tehnološkim procesom;
* s organizacijom zaštite na radu;
* s opasnostima i mjerama zaštite na radnom mjestu;
* da s punom pažnjom i odgovornošću obavlja poslove na svom radnom mjestu kako bi zaštitio sebe i druge;
* da se pridržava propisanih zaštitnih mjera i normativa iz područja zaštite na radu;
* da koristi zaštitne naprave i sredstva osobne zaštite pri radu, da ih upotrebljava namjenski, pažljivo rukuje njima i održava ih u ispravnom stanju;
* da prijavi eventualne osobne nedostatke koji bi mogli utjecati na sigurnost pri radu, osobito na radnim mjestima s povećanim opasnostima;
* da upozore neposrednog rukovoditelja ili drugu određenu osobu ako zbog fizičkog ili psihičkog stanja, ili drugih okolnosti, nisu u mogućnosti dovoljno sigurno obavljati poslove, te da zatraže da im se zbog toga odobri prekid rada na tom poslu;
* da prilikom zapošljavanja upozori poslodavca ako boluje od neke bolesti koja se nije otkrila prilikom liječničkog pregleda;
* da napuste rad ako to od njih, zbog sigurnosti, zatraži neposredni rukovoditelj ili ovlaštena osoba;
* da upozore neposrednog rukovoditelja ili drugu određenu osobu na zapažene nedostatke, kvarove ili druge pojave koje bi mogle ugroziti život ili zdravlje drugih radnika;
* da pristupi provjeri znanja iz zaštite na radu, nakon što bude upoznat s opasnostima i mjerama zaštite na radnom mjestu.

Članak 76.

Radnik čini prekršaj ako :

* ne izvršava dužnosti iz zaštite na radu propisane zakonom, pod zakonskim aktima, tehničkim normama, ugovorom o radu i odredbama ovog Pravilnika,
* poslove radnog mjesta obavlja suprotno pravilima zaštite na radu;
* ne pristupi osposobljavanju za rad na siguran način, te praktičnom osposobljavanju za samostalan rad na siguran način ili ne pristupi provjeri znanja za samostalan rad na siguran način;
* propusti ili odbije raditi pod nadzorom radnika osposobljenog za rad na siguran način dok uspješno ne obavi provjeru svoje osposobljenosti za rad na siguran način;
* odbije prihvatiti raspored na drugo radno mjesto za koje se može osposobiti za samostalan rad na siguran način, ako u tri pokušaja nije zadovoljio na provjeri osposobljenosti za rad na siguran način;
* odbije napustiti mjesto rada kada to od njega traži poslodavac ili odgovorni voditelj poslova (ovlaštenik) radi sigurnosti i zaštite zdravlja;
* ne prekine rad kada su mu izravno ugroženi život i zdravlje, zato što nisu primijenjena pravila zaštite na radu;
* ako odmah ne prijavi ozljedu na radu (na službenom putu, ili na putu od kuće do posla i obratno);
* ne obavi pravodobno liječnički pregled kod specijaliste medicine rada na koji ga uputi odgovorni voditelj poslova;
* radeći suprotno pravilima zaštite na radu ugrozi sigurnost ili zdravlje drugih radnika;
* ne koristi se osobnim zaštitnim sredstvima ili zaštitnim napravama;
* ne koristi se osobnim zaštitnim sredstvima na način utvrđen „Procjenom opasnosti“;
* ako ošteti ili ukloni oznake upozorenja ili uputa iz zaštite na radu;
* odbije udaljiti se s mjesta rada ili iz Fakulteta kada je zatečen da radi pod utjecajem alkohola ili drugih sredstava ovisnosti;
* odbije pristupiti provjeri zdravstvene sposobnosti;
* odbije provjeru alkoholiziranosti putem alkometra da li radi pod utjecajem alkohola;
* tijekom rada konzumira alkoholna pića ili druga sredstva ovisnosti ili ih unosi u prostore i prostorije poslodavca;
* puši u prostorijama Fakulteta.

Članak 77.

**Za svaki prekršaj učinjen iz gore navedenog članka radnik odgovara po kaznenim odredbama Zakona o zaštiti na radu.**

Članak 78.

Za povrede radne obveze iz članka 75. protiv radnika se pokreće stegovni postupak sukladno odredbama Pravilnika o radu.

##### IV. DJELATNOST U SVEZI ZAŠTITE NA RADU

OBRAZOVANJE I OSPOSOBLJAVANJE IZ ZAŠTITE NA RADU

Članak 79.

Programi prekvalifikacije, osposobljavanja i usavršavanja za obavljanja određenih poslova obuhvaćaju i posebne sadržaje o zaštiti na radu.

SLUŽBA MEDICINE RADA

Članak 80.

Kako bi poslodavac osigurao radnicima zdravstveni nadzor primjeren opasnostima i štetnostima za zdravlje kojima su radnici izloženi, dužan je osigurati usluge službe medicine rada.

Članak 81.

Poslodavac usluge medicine rada ugovara sa zdravstvenom ustanovom ili specijalistom medicine rada u privatnoj praksi.

Članak 82.

Poslodavac i njegov ovlaštenik, te radnici i njihov povjerenik dužni su izvijestiti službu medicine rada o svim čimbenicima na mjestu rada i u radnom okolišu za koje znaju ili pretpostavljaju da se mogu nepovoljno odraziti na zdravlje radnika.

##### V. NADZOR

Članak 83.

Nadzor nad provođenjem poslova zaštite na radu obavlja se na temelju Zakona o zaštiti na radu, a unutarnji nadzor nad primjenom pravila zaštite na radu obavlja se sukladno odredbama ovog Pravilnika.

##### VI. ISPRAVE, EVIDENCIJE I IZVJEŠTAJI

Članak 84.

Sukladno Zakonu o zaštiti na radu vode se i čuvaju evidencije iz područja zaštite na radu, te se izrađuje godišnje izvješće ( GI ) o ozljedama na radu i profesionalnim oboljenjima.

Članak 85.

U Fakultetu se obvezno vode slijedeće evidencije:

* radnika osposobljenih za rad na siguran način EK-1;
* liječnički pregledi radnika raspoređenih na poslove s posebnim uvjetima rada EK-2;
* ozljeda na radu, profesionalnih bolesti i EK-3 ;
* izvršenim ispitivanjima strojeva i uređaja s povećanim opasnostima EK-4;
* o korištenju osobnih zaštitnih sredstava;
* «Knjigu nadzora» iz područja zaštite na radu.

Članak 86.

Evidencije iz predhodnog članka vodi dekan ili ovlaštenik.

Članak 87.

«Knjiga nadzora» iz područja zaštite na radu nalazi se kod dekana ili ovlaštenika.

Članak 88.

U organizacijskim jedinicama Fakulteta vode se knjige nadzora, u koje pravo upisa ima:

* inspektor rada
* stručnjak zaštite na radu.

##### VII. PRIJELAZNE I ZAVRŠNE ODREDBE

Članak 89.

Pravilnik stupa na snagu i počinje se primjenjivati osmog dana od dana objave na mrežnim stranicama Fakulteta.

Članak 90.

Stupanjem na snagu ovog Pravilnika prestaje važiti Pravilnik o zaštiti na radu KLASA: 003-05/13-02/05, UR. BROJ:2181-196-02-01-13-01, od 15. listopada 2013. godine.

Članak 91.

Izmjene i dopune ovog Pravilnika donose se na način i prema postupku predviđenom za njegovo donošenje.

Dekan:

Prof. dr. sc. Željko Garača

KLASA: 003-05/16-02/01

UR. BROJ: 2181-196-02-01-16-01

U Splitu, 12. siječnja 2016. godine